Nisimgħu u wkoll naqraw f'numru ta' drabi dwar ħruġ ta' kotba. Suġġetti varji li jistgħu jinteressawna. Fuq it-titolu u fu l-informazzjoni li tingħatalu mill-medja kif nafu, ħafna drabi jiddependi kemm tkun lest taqrah u tixtrih. Nafu lkoll li kotba tajba mhux dejjem jingħataw dak li ħaqqhom. Anzi, l-esperjenza turi li jkollhom bżonn min jaqbeż għalihom. Proprju f'dan sibtni. Smajt bl-aħħar ktieb tal-Papa Franġisku bit-titlu "Il nome di Dio ѐ Misericordia" u dlonk ġibtu. Qbadtu u ma tlaqtux minn idejja. Għax mhuwiex mimli kliem tqil, anqas b'argumenti diffiċli biex tifhem imma miktub b'sempliċità diretta. Is-sustanza toħroġ minn numru ta' domandi f'intervista li l-ġurnalist Andrea Tornielli jagħmillu. Kemm imxiet il-Knisja? Kif inbidlu l-mezzi ta' komunikazzjoni li l-Papiet tallum qed jużaw? Beda l-Papa Ġwanni Pawlu II meta kien fetaħ bil-kitba varja tiegħu. Min jista' jinsa "Dono e Mistero"? Għax nammettu li huwa iktar diffiċli li jinqara ktieb mibni fuq domandi u risposti diretti, preċiżi u ċari. Ftit huma l-mexxejja tad-dinja li jistgħu jidħlu għal dan bħal ma għamel il-Papa Franġisku. Tħobb taqra jew le, quddiem dan l-istrument issibek li bilfors tixorbu, taqbdu u ma titilqux qabel ma tkun lestejtu. Hekk ġara lili proprju tul dawn l-ewwel jiem tar-Randan L-argumenti miġjuba, is-suġġetti trattati huma mifruxa. Biss huma marbuta mal-Ħniena Divina fil-maħfra tad-dnubiet. Huwa attwali, reliġjuż u fl-istess ħin edukattiv f'din is-sena qaddisa tal- L-intervista tiftaħ b'dikjarazzjoni mill-iktar personali ta' Franġisku. Il-Papa jgħidilna li ma jafdax l-ewwel reazzjoni u jħobb jerġa' jaħsibhom sewwa. Messaġġ, l-ewwel, għal dawk li jiddeċiedu ċum bumm, mingħajr ma jaħsbu ftit dwar is-sewwa ta' dak li jkunu ser iwettqu u l-effett tiegħu, u t-tieni għal kemm ħsieb jingħata mill-Knisja u minnu qabel ma tittieħed deċiżjoni jew direzzjoni. Biss, il-pern tal-kitba f'din is-Sena tal-Ħniena huwa li jikkonvinċi lill-bnedmin ta' rieda tajba, kollha, dwar l-għaqal li jaħdmu għas-sewwa. Li jassiguraw li ma jwettqux ħsara lill-proxxmu, għalihom u għall-futur tas-soċjetà li jgħixu fiha. Mhux biss, imma spjegazzjoni li anke meta dan iseħħ, ladarba jkun hemm ir-rimors, id-dispjaċir anke iktar fil-fond id-dispjaċir li ma ddispjaċiekx, allura hemm il-bieb miftuħ għall-maħfra fil-qrar. Hemm direzzjonijiet u ordnijiet varji hawn fuq ħidmet is-saċerdoti f'dawn iċ-ċirkostanzi. Bl-ordni diretta li joħorġu mill-knejjes u jfittxu lill-bniedem fejn jgħix, ibati u fejn jittama biex jirbaħ il-ħniena u r-rikonċiljazzjoni. Hemm kliem ta' ħlewwa, ta' ħniena, imma s-seba' parti hija iebsa. It-titolu jgħid ħafna: "Peccatori si, Corrotti no" u jispjega għala. Il-midneb irid jibdel ħajtu u l-għemil żbaljat tiegħu. Il-korrott ma jridx, anzi anqas jinduna, fl-istat li jkun jinsab. Veru li dan huwa ktieb mill-kliem, mill-ħsieb, mid-direzzjoni tal-Kap tal-Knisja Kattolika imma l-kontenut tiegħu jgħodd għall-bniedem ta' rieda tajba. Inħajjarkom taqrawh, speċjalment tul din is-sena speċjali.
Ktieb mill-aqwa